Source: https://podpora.financnasprava.sk/261293-Odpis-poh%C4%BEad%C3%A1vky-vo%C4%8Di-dl%C5%BEn%C3%ADkom-na--ktor%C3%BDch--nebol-vyhl%C3%A1sen%C3%BD-konkurz-alebo--bol---zru%C5%A1en%C3%BD---
Timestamp: 2019-10-14 15:52:42+00:00
Document Index: 2248536

Matched Legal Cases: ['§39', '§46', '§ 19', '§ 19', 'súd ', '§167', '§ 19', '§ 20', '§17', 'súd ', '§ 20', '§ 19', 'súd ', '§ 102', 'súd ', '§ 102', 'súd ', '§ 13', '§ 19', 'súd ', '§ 44', '§ 19', '§ 102', 'súd ', '§ 44', '§ 102', '§ 167', '§ 19']

Odpis pohľadávky voči dlžníkom, na ktorých nebol vyhlásený konkurz, alebo bol zrušený
Úvod > Daň z príjmov > Daň z príjmov právnickej osoby > Pohľadávky > Odpis > Odpis pohľadávky voči dlžníkom, na ktorých nebol vyhlásený konkurz, alebo bol zrušený
Od 1.1.2015 odpis pohľadávky u daňovníkov účtujúcich v sústave podvojného účtovníctva alebo u daňovníka, ktorý účtoval v sústave podvojného účtovníctva a zmenil spôsob účtovania na účtovanie v sústave jednoduchého účtovníctva pri pohľadávkach už zahrnutých do príjmov v predchádzajúcich zdaňovacích obdobiach, v ktorých účtoval v sústave podvojného účtovníctva je daňovým výdavkom výdavok do výšky
- odpisu menovitej hodnoty pohľadávky, ktorá bola zahrnutá do zdaniteľných príjmov alebo jej neuhradenej časti vrátane príslušenstva, ak bolo zahrnuté do základu dane,
- odpisu postupníkom uhradenej obstarávacej ceny pohľadávky nadobudnutej postúpením,
- u daňovníkov, ktorými sú banky a pobočky zahraničných bánk, Exportno-importná banka Slovenska a u daňovníka, ktorý vykonáva obchodnú činnosť spočívajúcu v poskytovaní spotrebiteľských úverov podľa
osobitného predpisu, pohľadávky charakteru istiny z nesplatenej pôžičky (od 1.1.2016 z "istiny z nesplateného úveru "),
- odpis pohľadávky voči osobám v rezolučnom konaní, ak o odpise záväzku rozhodla Rada pre riešenie krízových situácií podľa §39 až §46 zákona o riešení krízových situácií na finančnom trhu.
Účtovný odpis pohľadávky (na ťarchu účtu 546 - Odpis pohľadávky) sa stáva daňovým výdavkom až po splnení podmienok uvedených v príslušných ustanoveniach § 19 ods.2 písm. h) body 1 až 6 zákona o dani z príjmov.
Upozornenie: Do 31.12.2014 bol daňovým výdavkom odpis pohľadávky v menovitej hodnote bez podmienky zahrnutia do zdaniteľných príjmov a odpis pohľadávky v obstarávacej cene bez podmienky uhradenia obstarávacej ceny pohľadávky nadobudnutej postúpením postupníkom /§ 19 ods.2 písm. h) body 1 až 5 zákona o dani z príjmov platného do 31.12.2014/.
Odpis pohľadávky voči dlžníkom u ktorých súd zamietol návrh na vyhlásenie konkurzu pre nedostatok majetku alebo zastavil konkurzné konanie pre nedostatok majetku, alebo zrušil konkurz z dôvodu, že majetok dlžníka nepostačuje na úhradu výdavkov a odmenu správcu konkurznej podstaty, alebo zrušil konkurz z dôvodu, že majetok úpadcu nepostačuje ani na úhradu pohľadávok proti podstate alebo od 1.1.2018 ak dôjde k zrušeniu konkurzu podľa osobitného predpisu (podľa §167v zákona o konkurze a vyrovnaní) a to aj u daňovníka, ktorý neprihlásil pohľadávku, ale sa preukáže uznesením súdu o zrušení konkurzu z dôvodu, že majetok dlžníka nepostačuje na úhradu výdavkov a odmenu správcu konkurznej podstaty, alebo uznesením súdu, že majetok úpadcu nepostačuje ani na úhradu pohľadávok proti podstate alebo od 1.1.2018 oznámením v Obchodnom vestníku, že konkurzná podstata nepokryje náklady konkurzu je daňovým výdavkom v nadväznosti na § 19 ods. 2 písm. h/ bod 1 zákona o dani z príjmov.
Otázka č. 1 – Odpis pohľadávky nezahrnutej do zdaniteľných príjmov z dôvodu zastavenia konkurzu pre nedostatok majetku .
Na nášho dlžníka bol v auguste 2019 vyhlásený konkurz, ktorý bol v októbri 2019 zrušený pre nedostatok majetku podľa § 20 ods.1 zákona o konkurze a reštrukturalizácii. Evidovali sme voči dlžníkovi pohľadávku charakteru zmluvnej pokuty, ktorá bola účtovaná do výnosov ešte v r. 2014. Je možné uznať za daňový výdavok odpis tejto pohľadávky v r.2019?
Pretože pohľadávka charakteru zmluvnej pokuty účtovaná v r. 2014 do výnosov nebola zahrnutá do zdaniteľných príjmov z dôvodu jej neuhradenia zo strany dlžníka (§17 ods.19 zákona o dani z príjmov platný do 31.12.2014), jej odpis na základe rozhodnutia o zrušení konkurzu pre nedostatok majetku nie je daňovým výdavkom v r.2019.
Otázka č. 2 – Odpis pohľadávky z dôvodu zastavenia konkurzu pre nedostatok majetku alebo zrušenia konkurzu podľa zákona o konkurze a reštrukturalizácii
Evidujeme pohľadávku v menovitej hodnote za tovar voči dlžníkovi na ktorého bol v r. 2018 vyhlásený konkurz. Pohľadávku sme riadne prihlásili do konkurzu. Dňa 17.4.2019 nadobudlo právoplatnosť rozhodnutie súdu o zastavení konkurzného konania pre nedostatok majetku. Je odpis pohľadávky v účtovníctve aj daňovo uznaným výdavkom ?
Ak súd konkurzné konanie zastavil právoplatným rozhodnutím pre nedostatok majetku podľa § 20 ods. 1 zákona č. 7/2006 Z. z. o konkurze a reštrukturalizácii v znení neskorších predpisov, účtovný odpis pohľadávky je aj daňovým výdavkom podľa § 19 ods.2 písm. h) bod 1 zákona o dani z príjmov. Rovnako je daňovým výdavkom podľa tohto ustanovenia aj odpis pohľadávky v prípade, ak súd zruší konkurz právoplatným rozhodnutím pre nedostatok majetku podľa § 102 ods. 1 zákona o konkurze a reštrukturalizácii. Je to v prípade, ak sa až po vyhlásení konkurzu zistí, že majetok podliehajúci konkurzu nepostačuje na úhradu pohľadávok proti podstate. Právoplatnosť uznesenia o zrušení konkurzu súd oznámi v Obchodnom vestníku podľa § 102 ods. 4 zákona o konkurze a reštrukturalizácii.
Otázka č. 3 – Odpis pohľadávky z dôvodu zamietnutia návrhu na vyhlásenie konkurzu pre nedostatok majetku, alebo zrušenia konkurzu podľa zákona o konkurze a vyrovnaní
Evidujeme pohľadávku v menovitej hodnote za službu voči dlžníkovi, na ktorého bol dňa 15.4.2006 vyhlásený konkurz (pohľadávku sme prihlásili do konkurzného konania). Dňa 17.1.2019 nadobudlo právoplatnosť rozhodnutie súdu o zamietnutí návrhu na vyhlásenie konkurzu pre nedostatok majetku. Je odpis pohľadávky v účtovníctve aj daňovo uznaným výdavkom, ak sa konkurz riadil ešte zákonom o konkurze a vyrovnaní platným do 31.12.2006 ?
Ak súd právoplatným rozhodnutím zamietol návrh na vyhlásenie konkurzu pre nedostatok majetku podľa § 13 ods. 1 zákona č. 328/1991 Zb. o konkurze a vyrovnaní v znení neskorších predpisov, účtovný odpis pohľadávky je aj daňovým výdavkom podľa § 19 ods.2 písm. h) bod 1 zákona o dani z príjmov. Uvedené sa týka konkurzov vyhlásených alebo povolených pred 1. 1. 2006. Rovnako je daňovým výdavkom aj odpis pohľadávok v prípade, ak súd právoplatným rozhodnutím zrušil konkurz podľa § 44 ods. 1 písm. d) zákona o konkurze a vyrovnaní z dôvodu, že majetok úpadcu nepostačuje na úhradu výdavkov a odmenu správcu konkurznej podstaty. Odpis pohľadávok zahrnutých do daňových výdavkov sa týka konkurzov vyhlásených alebo povolených pred 1. 1. 2006.
Otázka č. 4 – Odpis pohľadávky z dôvodu zrušenia konkurzu pre nedostatok veriteľov
Na nášho dlžníka bol vyhlásený konkurz ešte v r. 2018. Pohľadávku sme riadne prihlásili do konkurzu, ale dňa 16.5.2019 nadobudlo právoplatnosť rozhodnutie súdu, že konkurz sa ruší z dôvodu nedostatku veriteľov. Je odpis pohľadávky v účtovníctve aj daňovým výdavkom na základe takéhoto dôvodu uvedeného v rozhodnutí súdu ?
Nie, pretože dôvody zrušenia alebo zastavenia konkurzu uvedené v rozhodnutí súdu musia korešpondovať s dôvodmi daňovo uznaného odpisu pohľadávok, ktoré sú uvedené v § 19 ods.2 písm. h) bod 1 zákona o dani z príjmov. Keďže zastavenie konkurzu z dôvodu nedostatku veriteľov nie je v tomto ustanovení zákona o dani z príjmov uvedené, odpis pohľadávky nie je uznaným daňovým výdavkom.
Otázka č. 5 – Lehota na prihlasovanie pohľadávok v konkurze
Ak je na dlžníka vyhlásený konkurz, aká je lehota na prihlasovanie pohľadávok do konkurzu ?
S účinnosťou od 1.1.2012 je lehota na prihlasovanie pohľadávok počas celého obdobia konkurzu, ktorá sa akceptuje aj pre účely zákona o dani z príjmov. Teda pohľadávku môže veriteľ prihlasovať počas celého obdobia trvania konkurzu.
Otázka č. 6 – Odpis pohľadávok neprihlásených do konkurzu, pričom konkurz bol zrušený pre nedostatok majetku
Daňovník sa o vyhlásení konkurzu na svojho dlžníka nedozvedel včas, čo spôsobilo, že zmeškal lehotu na prihlasovanie pohľadávok. V mesiaci jún 2019 daňovník v Obchodnom vestníku zistil, že konkurz na jeho dlžníka bol právoplatne zrušený dňa 8. mája 2019 pre nedostatok majetku podľa § 102 ods. 1 zákona o konkurze a reštrukturalizácii, pretože súd zistil, že majetok úpadcu nepostačuje ani na úhradu pohľadávok proti podstate
Odpis pohľadávky môže vykonať aj daňovník, ktorý neprihlásil svoju pohľadávku do konkurzu, a to od 1.1.2018 v troch prípadoch. V prvom prípade ak existuje právoplatné uznesenie súdu o zrušení konkurzu z dôvodu, že majetok dlžníka nepostačuje na úhradu výdavkov a odmenu správcu konkurznej podstaty podľa § 44 ods. 1 písm. d) zákona o konkurze a vyrovnaní. V druhom prípade, ak dôjde k zrušeniu konkurzu z dôvodu, že majetok úpadcu nepostačuje ani na úhradu pohľadávok proti podstate podľa § 102 ods. 1 zákona o konkurze a reštrukturalizácii. V treťom prípade, ak dôjde k zrušeniu konkurzu podľa § 167v ods.1 zákona o konkurze a vyrovnaní. Na základe tohto dokladu daňovník v mesiaci jún 2019 odpíše pohľadávku, čo bude zároveň daňovo uznaným nákladom podľa § 19 ods. 2 písm. h) bod 1 zákona o dani z príjmov.